รถไฟฟ้าบีทีเอส พร้อมนำรถไฟฟ้า 98 ขบวนรวม 392 ตู้ ออกให้บริการประชาชนในชั่วโมงเร่งด่วน รองรับมาตรการรักษาระยะห่างทางสังคม
รถไฟฟ้าบีทีเอส พร้อมนำรถไฟฟ้า 98 ขบวนรวม 392 ตู้ ออกให้บริการประชาชนในชั่วโมงเร่งด่วน รองรับมาตรการรักษาระยะห่างทางสังคมนายสุรพงษ์ เลาหะอัญญา กรรมการผู้อำนวยการใหญ่ บริษัทระบบขนส่งมวลชนกรุงเทพ จำกัด (มหาชน) ผู้ให้บริการรถไฟฟ้า บีทีเอส เปิดเผยว่า เพื่อให้การปฏิบัติตามมาตรการรักษาระยะห่างทางสังคม (Social Distancing) เป็นไปอย่างเข้มงวด ตั้งแต่วันนี้ (7 พ.ค.) เป็นต้นไป รถไฟฟ้า บีทีเอส นำรถไฟฟ้าที่มีอยู่ทั้งหมด 98 ขบวนๆ ละ 4 ตู้ รวมทั้งหมด 392 ตู้ ออกให้บริการรองรับผู้โดยสารอย่างเต็มที่ ทั้งนี้ยอมรับว่า การจัดที่นั่งให้มีระยะห่างภายในขบวนรถ หากปฏิบัติอย่างเคร่งครัดจะทำให้ความจุผู้โดยสารแต่ละขบวนลดลงเหลือเพียง 1 ใน 4 ของจำนวนผู้โดยสารที่รองรับได้ในภาวะปกติ จึงขอความร่วมมือผู้ใช้บริการเผื่อเวลาเดินทางให้มากขึ้น พร้อมสนับสนุนแนวคิดให้มีการขยับ หรือเหลื่อมเวลาทำงานของราชการและบริษัทเอกชน เพื่อกระจายการเดินทางในระบบขนส่งสาธารณะ ลดความเสี่ยงและความแออัดในการเดินทางของประชาชน ในช่วงการแพร่ระบาดของโรคโควิด-19 นอกจากนี้ รถไฟฟ้าบีทีเอส ยังได้รับความร่วมมือจากกรุงเทพมหานคร จัดส่งเจ้าหน้าที่เทศกิจ เข้ามาช่วยจัดระเบียบ และอำนวยความสะดวกให้ผู้ใช้บริการใน 17 สถานีหลัก ที่มีผู้ใช้บริการจำนวนมาก ในช่วงเวลาเร่งด่วนทั้งช่วงเช้า - เย็น เพื่อให้สามารถรักษาระยะห่างและไม่เข้ามากระจุกตัวภายในขบวนรถ บริเวณชั้นชานชาลาและพื้นที่บริเวณชั้นจำหน่ายตั๋วมากเกินไป ป้องกันไม่ให้ผู้โดยสารตกค้างอยู่บริเวณพื้นที่รอบนอกสถานีมากขึ้น